C 152/54
SK
Úradný vestník Európskej únie
6.4.2022
3.11.
Ekosystémový prístup Európskej komisie nezahŕňa všetky relevantné úrovne a aspekty.
Jasne zdôrazňuje, že je dôležité vnímať vývoj transformácie aj z regionálneho hľadiska a zabezpečiť, aby podniky – vrátane podnikov sociálneho hospodárstva – slúžili ako základ celej politickej operácie.
Je dôležité preukázať, ako to súvisí s hodnotovými reťazcami a ako rôzne zložky jednotlivých ekosystémov zodpovedajú zložkám odlišných ekosystémov.
4.
Spôsoby transformácie na základe holistického prístupu k sociálno-ekonomickému priemyselnému rozvoju 4.1.
Hoci sú inovácie vo veľkej miere spojené s novými technológiami alebo prelomovými objavmi vo vedeckom výskume, existujú aj príležitosti na využitie súčasných kompetencií ako základu pre vytváranie lepších alebo nových výrobkov a služieb.
Nové technológie sú prepojené so súčasnými tradičnými technológiami.
Existujú aj ďalšie jasné príklady prepojenia medzi osvedčenými tradičnými spôsobmi výroby a prírastkovými inováciami a modernizáciou priemyselných odvetví: používanie nového a ľahšieho materiálu z lietadiel vo vozidlách, používanie ľahších automobilových materiálov a uplatňovanie biotechnológií pri navrhovaní nových medicínskych prístrojov alebo služieb. 4.2.
Vyspelé infraštruktúry IKT slúžia ako hybná sila pri zavádzaní nových príležitostí a prispievajú k vytváraniu inovačných a udržateľných riešení, ktoré sú v súlade s existujúcimi regionálnymi osobitosťami.
Napríklad používanie 3D tlačiarní poskytuje príležitosti na vývoj a navrhovanie výrobku na jednom mieste a zabezpečuje jeho fyzickú dostupnosť na mnohých ďalších miestach, kde je to potrebné.
To pomáha znižovať vplyv dopravy na životné prostredie. 4.3.
Koncepcie sociálneho hospodárstva môžu zohrávať dôležitú úlohu v sociálno-ekonomických zmenách tým, že vytvoria nové možnosti vzdelávania, života a zamestnania, ako aj alternatívne infraštruktúry služieb a podpory v miestnych komunitách, najmä pre znevýhodnené skupiny a ohrozené osoby.
V spojení so službami všeobecného verejného záujmu majú tieto koncepcie výrazný potenciál náležite a účinne pripraviť spoločenské a hospodárske subjekty na požiadavky a dôsledky inovácií a zmien, najmä na regionálnej úrovni. 4.4.
Verejné štruktúry nesú veľkú zodpovednosť za vytváranie priaznivých podmienok pre zmenu a rozvoj poskytovaním služieb všeobecného záujmu, ktoré sú prístupné všetkým hospodárskym subjektom. 4.5.
Je to tiež súčasťou pokroku, ktorý je potrebné zabezpečiť v rámci služieb verejného záujmu, ako je zriadenie agentúr pre ďalšie vzdelávanie, ktoré sú nevyhnutné na zvyšovanie úrovne zručností pracovnej sily s cieľom zlepšiť kompetencie pracovníkov a pomôcť podnikom zvládnuť inovácie a zmeny.
Vďaka tomu budú kvalifikovaní pracovníci v regióne viac integrovaní a budú prispievať k formovaniu prebiehajúcich – a ekologických – štrukturálnych zmien. 4.6.
V energeticky náročných odvetviach existuje množstvo spoločných riešení na dekarbonizáciu, a teda aj možnosť spoločných investícií (napr. čistý vodík, opätovné využitie zachyteného a uskladneného uhlíka).
Zvýšená obehovosť a priemyselná symbióza sú tiež dôležitými aspektmi v rámci dekarbonizácie priemyselných odvetví a pri príprave na budúcnosť s efektívne fungujúcimi podnikmi so silnou produktivitou.
5.
Význam regionálnych trhov práce zabezpečujúcich dôstojnú prácu v udržateľných podnikoch pôsobiacich v oblasti výroby a poskytovania služieb 5.1.
Je potrebné porozumieť regiónom a podnikom, pochopiť ich hospodársku výkonnosť a využiť pri tom podrobnejšiu analýzu s ohľadom na ich základné kompetencie v priemyselných odvetviach a pracovnú silu.
Zahŕňa to tiež infraštruktúru, polohu, dostupnosť zdrojov, podnikateľského ducha a inštitucionálne usporiadanie.
Je to dôležité s cieľom podporiť vysokokvalifikovanú pracovnú silu a predvídať budúce požiadavky na zručnosti, aby sa zabránilo nedostatku zručností (napr. inžinieri). 5.2.
Spolupráca s univerzitami vrátane univerzít špecializujúcich sa na aplikovanú vedu a výskumnými inštitúciami môže pomôcť pri vytváraní nových priemyselných príležitostí, ktoré môžu vyústiť do nových pracovísk v zavedených podnikoch, nadnárodných spoločnostiach, MSP a startupoch. 5.3.
Z ľudského hľadiska sú regióny, ktoré ľahko prijímajú nových ľudí a začleňujú ich do dobre fungujúcich sociálno-ekonomických štruktúr, vo výhodnom postavení. 5.4.
Regióny, v ktorých je kvalifikovaná pracovná sila dobre začlenená v sociálno-ekonomických štruktúrach a cíti sa tu ako doma, sa zároveň môžu stať domovom pre dynamické priemyselné odvetvia a podniky s vysokou pridanou hodnotou, ktoré sú založené na účinných formálnych a neformálnych kompetenčných sieťach.
Pracovná sila teda čiastočne prispieva k vymedzeniu inovačných priemyselných kompetencií regiónu a významne pomáha podporovať procesy modernizácie a transformácie.